เอสเอ็มอีเงินฝืด เช็คเด้งหมื่นล้าน
ธปท.เผยยอดเช็คเด้งเดือนไตรมาสแรกกว่า 1.03 หมื่นล้านบาท ตามเศรษฐกิจชะลอตัว
14 เม.ย. 2559

ธปท.เผยยอดเช็คเด้งเดือนไตรมาสแรกกว่า 1.03 หมื่นล้านบาท ตามเศรษฐกิจชะลอตัว
 ธนาคารแห่งประเทศไทย (ธปท.) รายงานยอดการเรียกเก็บเงินตามเช็คทั่วประเทศไตรมาสแรกปีนี้ ว่ามีปริมาณเช็คเรียกเก็บรวม 6.70 ล้านใบ เพิ่มขึ้น 9.39 แสนใบ หรือ 16.29% เมื่อเทียบกับปีก่อน คิดเป็นเช็คเรียกเก็บมีมูลค่ารวม 3.36 ล้านล้านบาท เพิ่มขึ้น 9.55 หมื่นล้านบาท หรือ 2.93% ในจำนวนนี้มีเช็คคืนไม่มีเงินหรือเช็คเด้ง 6.41 หมื่นใบ เพิ่มขึ้น 761 ใบ หรือ 1.2% มีมูลค่าเช็คเด้งรวม 1.03 หมื่นล้านบาท เพิ่มขึ้นเล็กน้อย 850 ล้านบาท หรือ 9%
ทั้งนี้ แบ่งเป็นเช็คเด้งในเขตกรุงเทพฯ และปริมณฑล 3.29 หมื่นใบ มูลค่า 6,940 ล้านบาท เช็คเด้งภายในจังหวัดในเขตภูมิภาค 9,742 ใบ มูลค่า 1,350 ล้านบาท และเช็คเด้งข้ามเขตจังหวัด 2.15 หมื่นใบ มูลค่า 2,020 ล้านบาท
สำหรับมูลค่าเช็คเด้งในปีนี้ มีการปรับขึ้นมาอย่างต่อเนื่องตามภาวะเศรษฐกิจที่ชะลอตัว ซึ่งพบว่าเช็คส่วนใหญ่ 99.3% เป็นเช็คที่มีมูลค่าน้อยกว่า 10 ล้านบาท เป็นการสะท้อนว่าผู้ประกอบการรายย่อย หรือเอสเอ็มอีเริ่มขาดสภาพคล่องหมุนเวียนไม่พอทำให้ผิดนัดจ่ายเช็ค